Nafarroako Parlamentuko Mahaiak, 2003ko irailaren 11n egindako bilkuran, erabaki hau hartu zuen, besteak beste:

Nafarroako Parlamentuko Mahaiak, 2003ko uztailaren 4an, Nafarroako Parlamentuaren egoitza garbitzeko zerbitzua lehiaketa publiko bidez kontratatzeko administrazio baldintzen eta agindu teknikoen orria onetsi zuen. Hurrengo enpresak aurkeztu dira lehiaketara: Limpiezas Garayalde de Navarra, S.A., Eulen, S.A., ISS European Clearing Sistem, S.A., Distrivisual, S.L., ISN Servicios y CLECE, S.A.

Aipatutako lehiaketarako legeak ezarritako tramite guztiak bete ondoren, kontratazio mahaiak Nafarroako Parlamentuko Mahaiari adjudikazio proposamena aurkezten dio; hain zuzen ere, administrazio baldintzen orriko 10. klausulan ezarritako irizpideak aplikatu eta osotara puntu gehien lortu duen enpresaren alde. Halaber, baldintzen orri horretako 9. klausulak ezarritako agiriak ere aurkezten dira.

Horiek horrela eta kontuan izanik administrazio baldintzen orriko 11. klausulak ezarritakoa eta Administrazio publikoen kontratuei buruzko ekainaren 16ko 10/1998 Foru Legeak ezarritakoa, ERABAKI DA:

1. CLECE, S.A. enpresari adjudikatzea Nafarroako Parlamentuaren egoitza garbitzeko zerbitzua berrehun eta hogeita hamabost mila seiehun eta hogeita hamalau euro eta laurogeita hamabost zentimoren truke (235.634,95 euro), aurkezturiko eskaintzaren arabera. Betiere, administrazio baldintzen eta agindu teknikoen orrian ezarritakoari estu jarraitu beharko dio.

Adjudikazioa hartzeko nahitaezkoa izanen da baldintzen orriko 13. klausulak ezarritako agiriak aurkeztea.

2. Erabaki hau hartu eta hamabost eguneko naturaleko epea irekitzea, biharamunetik kontatzen hasita, CLECE, S.A. enpresak administrazio kontratua sina dezan.

3. Nafarroako Parlamentuko lehendakariari eskuordetzea kontratua sinatzeko ahalmena.

4. Erabaki hau jakinaraztea CLECE, S.A. enpresari eta gainerako lizitatzaileei, eta ohartaraztea errekurtso hauek jar ditzaketela:

a) Aukerako berraztertze-errekurtsoa, Biltzarreko Mahaiari zuzendua, erabakia jakinarazi eta biharamunetik kontatzen hasitako hilabeteko epean.

b) Administrazioarekiko auzi-errekurtsoa, Nafarroako Auzitegi Nagusiko administrazioarekiko Auzien Salari zuzendua, erabakia jakinarazi eta biharamunetik kontatzen hasita bi hilabeteko epean.

5. Adjudikazioaren emaitza hurrengoetan argitara dadin agintzea: Nafarroako Parlamentuko Aldizkari Ofizialean, Nafarroako Aldizkari Ofizialean, Estatuko Aldizkari Ofizialean eta Europako Erkidegoen Aldizkari Ofizialean.

Iruñean, 2003ko irailaren 11n

Lehendakaria: Rafael Gurrea Induráin

